b"\n_START_ARTICLE_\nChorioactis geaster\n_START_SECTION_\nIstorie\n_START_PARAGRAPH_\nPrimul exemplar a fost colectat \xc3\xaen 1893 \xc3\xaen Austin de c\xc4\x83tre botanistul Lucien Marcus Underwood, care a trimis specimenele micologului Charles Horton Peck pentru a le identifica. Peck a descris specia Urnula geaster \xc3\xaen revista Annual Report of the New York State botanist (Raportul anual al botanistului din New York), dar \xc8\x99i-a exprimat dubiile cu privire la pozi\xc8\x9bia speciei \xc3\xaen genul Urnula. \xc3\x8en 1902, studenta micolog\xc4\x83 Elsie Kupfer a contestat clasificarea unor specii \xc3\xaen genurile Urnula \xc8\x99i Geopyxis \xc3\xaentr-o publica\xc8\x9bie din 1896 despre Discomycetes de Heinrich Rehm. Ea considera transferul f\xc4\x83cut de el \xc3\xaen genul Geopyxis ilogic: _NEWLINE_\xe2\x80\x9eChiar \xc8\x99i extern aceast\xc4\x83 ciuperc\xc4\x83 nu corespunde propriei descrieri a lui Rehm a genului Geopyxis \xc3\xaen care o plaseaz\xc4\x83; textura apotecii este descris\xc4\x83 ca fiind c\xc4\x83rnoas\xc4\x83, piciorul, scurt \xc8\x99i uneori sub\xc8\x9bire; \xc3\xaen timp ce la aceast\xc4\x83 plant\xc4\x83, textura pieloas\xc4\x83 a p\xc4\x83l\xc4\x83riei \xc8\x99i lungimea \xc8\x99i grosimea piciorului sunt caracteristicile sale notabile.\xe2\x80\x9d_NEWLINE_ Lucr\xc3\xa2nd sub asisten\xc8\x9ba lui Underwood, Kupfer a comparat structura microscopic\xc4\x83 a himeniului lui Chorioactis geaster cu a celui unor specii similare: Geopyxis carbonaria, Urnula craterium \xc8\x99i Urnula terrestris (cunoscut\xc4\x83 acum ca Podophacidium xanthomelum). A tras concluzia c\xc4\x83 Chorioactis geaster era at\xc3\xa2t de diferit\xc4\x83 de celelalte specii, \xc3\xaenc\xc3\xa2t avea nevoie de propriul gen \xe2\x80\x94 genul Chorioactis. De\xc8\x99i genul nu a fost acceptat de la \xc3\xaenceput de to\xc8\x9bi micologii, cum erau Frederick De Forest Heald \xc8\x99i Frederick Adolf Wolf \xc3\xaentr-o lucrare din 1910 \xc8\x99i Fred Jay Seaver \xc3\xaen 1928 \xc8\x99i 1942, a fost confirmat \xc3\xaen 1968 de Finn-Egil Eckblad \xc3\xaen monografia sa despre Discomycetes.\n_START_SECTION_\nClasificare \xc8\x99i numire\n_START_PARAGRAPH_\n\xc3\x8en trecut, aceast\xc4\x83 specie era considerat\xc4\x83 ca fiind \xc3\xaen familia Sarcosomataceae. O monografie din 1983 despre familie punea genul Chorioactis \xc3\xaen tribul Sarcosomatae, \xc3\xaempreun\xc4\x83 cu genurile Desmazierella, Sarcosoma, Korfiella, Plectania \xc8\x99i Urnula, un grup de ciuperci caracterizat prin absen\xc8\x9ba de pe spori a unor proeminen\xc8\x9be numite \xe2\x80\x9everruculae\xe2\x80\x9d care pot absorbi pigment albastru. Un studiu din 1994 despre structura ascului \xc8\x99i a sporilor a ar\xc4\x83tat c\xc4\x83 Chorioactis era mai apropiat de Sarcoscyphaceae, de\xc8\x99i stratul de celule din pere\xc8\x9bii ascului era diferit de cel al celorlal\xc8\x9bi membri ai familiei. De-abia \xc3\xaen 1999 analizele filogenetice au ar\xc4\x83tat adev\xc4\x83rul: C.\xc2\xa0geaster forma un grup \xc3\xaempreun\xc4\x83 cu genurile Desmazierella, Neournula \xc8\x99i Wolfina, care au fost \xc8\x99i ele clasificate \xc3\xaen mod gre\xc8\x99it._NEWLINE_A doua parte a numelui, geaster, face aluzie la membrii genului Geastrum, cu basidiocarpuri \xc3\xaen form\xc4\x83 de stea care sunt numite \xe2\x80\x9esteaua p\xc4\x83m\xc3\xa2ntului\xe2\x80\x9d. \xc3\x8en SUA, C.\xc2\xa0geaster este cunoscut\xc4\x83 ca \xe2\x80\x9eTexas Star\xe2\x80\x9d sau \xe2\x80\x9eDevil's cigar\xe2\x80\x9d. Micologul american Fred Jay Seaver a spus despre originea numelui: \xe2\x80\x9eDac\xc4\x83 numele de \xc2\xabDevil's cigar\xc2\xbb se refer\xc4\x83 la forma specimenelor tinere care seam\xc4\x83n\xc4\x83 cu un trabuc umflat, at\xc3\xa2t ca form\xc4\x83 c\xc3\xa2t \xc8\x99i ca culoare, sau la faptul c\xc4\x83 ciuperca pare s\xc4\x83 \xc2\xabscoat\xc4\x83 fum\xc2\xbb la maturitate, noi nu putem spune\xe2\x80\xa6 \xc3\x8en orice caz, numele este foarte potrivit.\xe2\x80\x9d \xc3\x8en 1997, senatorul Texasului, Chris Harris, a propus o lege prin care s\xc4\x83 fac\xc4\x83 C.\xc2\xa0geaster ciuperca de stat a statului Texas. Legea a mers p\xc3\xa2n\xc4\x83 la Senatul Texasului, dar nu a ajuns p\xc3\xa2n\xc4\x83 la Casa reprezentan\xc8\x9bilor Texas. \xc3\x8en Japonia, ciuperca se nume\xc8\x99te kirinomitake (\xe3\x82\xad\xe3\x83\xaa\xe3\x83\x8e\xe3\x83\x9f\xe3\x82\xbf\xe3\x82\xb1), pentru c\xc4\x83, \xc3\xaenainte de deschidere, ciuperca seam\xc4\x83n\xc4\x83 cu fructele copacului kiri, pomul \xc3\xaemp\xc4\x83r\xc4\x83tesei (Paulownia tomentosa).\n_START_SECTION_\nDescriere\n_START_PARAGRAPH_\nSpecimenele tinere de C.\xc2\xa0geaster au un corp gol, \xc3\xaen form\xc4\x83 de trabuc, ata\xc8\x99at de picior. Piciorul, care este par\xc8\x9bial \xc3\xaengropat \xc3\xaen p\xc4\x83m\xc3\xa2nt, este mai scurt\xc4\x83 sau egal\xc4\x83 cu ascocarpul, de\xc8\x99i lungimea sa este variabil\xc4\x83 \xc3\xaen func\xc8\x9bie de ad\xc3\xa2ncimea r\xc4\x83d\xc4\x83cinii de copac de care este ata\xc8\x99at\xc4\x83. \xe2\x80\x9eCarnea\xe2\x80\x9d ciupercii este alb\xc4\x83, iar interiorul gol al ascocarpului este alb-g\xc4\x83lbui, devenind maro cu v\xc3\xa2rsta. Grosimea ciupercii variaz\xc4\x83 de la 1,2 la 3,5\xc2\xa0cm \xc3\xaen por\xc8\x9biunea cea mai groas\xc4\x83, iar piciorul are \xc3\xaentre 0,75 \xc8\x99i 1,5\xc2\xa0cm l\xc4\x83\xc8\x9bime \xc8\x99i \xc3\xaentre 1 \xc8\x99i 5\xc2\xa0cm lungime. \xc8\x98i ascocarpul, \xc8\x99i piciorul sunt acoperi\xc8\x9bi cu un strat de peri\xc8\x99ori catifela\xc8\x9bi, numit tomentum. La maturitate, ascocarpul se despic\xc4\x83 \xc3\xaentr-o form\xc4\x83 de stea, a c\xc4\x83rei raze se curbeaz\xc4\x83 \xc3\xaen jos, la fel ca la genul Geastrum. Sporii se formeaz\xc4\x83 pe suprafa\xc8\x9ba interioar\xc4\x83 a razelor, a c\xc4\x83ror culoare depinde de maturitatea specimenului, variind de la alburiu la \xc8\x99ofran la castaniu. Razele au o grosime de 0,35\xc2\xa0cm._NEWLINE_Ciuperca r\xc4\x83m\xc3\xa2ne \xc3\xaenchis\xc4\x83 p\xc3\xa2n\xc4\x83 pu\xc8\x9bin \xc3\xaenainte de \xc3\xaempr\xc4\x83\xc8\x99tierea sporilor; deschiderea, numit\xc4\x83 \xc8\x99tiin\xc8\x9bific \xe2\x80\x9edehiscen\xc8\x9b\xc4\x83\xe2\x80\x9d, este cauzat\xc4\x83 de presiunea exercitat\xc4\x83 de parafizele umflate. Parafizele sunt celule f\xc4\x83r\xc4\x83 rol \xc3\xaen reproducere care se g\xc4\x83sesc \xc3\xaentre spori. Dehiscen\xc8\x9ba este acompaniat\xc4\x83 de un nori\xc8\x99or de spori care seam\xc4\x83n\xc4\x83 cu fumul. Se crede c\xc4\x83 acest nori\xc8\x99or este cauzat de schimbarea brusc\xc4\x83 a umidit\xc4\x83\xc8\x9bii relative \xc3\xaentre aerul de din\xc4\x83untrul ciupercii \xc8\x99i cel de dinafar\xc4\x83. Dehiscen\xc8\x9ba este \xc3\xaenso\xc8\x9bit\xc4\x83 \xc8\x99i de un s\xc3\xa2s\xc3\xa2it, ceva ce se mai \xc3\xaent\xc3\xa2mpl\xc4\x83 \xc3\xaen alte 15 specii\xc2\xa0de fungi.\n_START_SECTION_\nCaracteristici microscopice\n_START_PARAGRAPH_\nSporii sunt elipsoidiali \xc8\x99i sunt pla\xc8\x9bi pe o parte. Au lungimea de \xc3\xaentre 54 \xc8\x99i 68\xc2\xa0\xc2\xb5m \xc8\x99i l\xc4\x83\xc8\x9bimea de 10\xe2\x80\x9313\xc2\xa0\xc2\xb5m. Au \xc3\xaen ei \xc3\xaentre 3 \xc8\x99i 5 pic\xc4\x83turi de ulei. De\xc8\x99i sporii au fost descri\xc8\x99i \xc3\xaen lucr\xc4\x83rile mai vechi ca fiind netezi, la microscoapele performante de azi se pot vedea puncte \xc8\x99i g\xc4\x83urele mici. Sporii se dezvolt\xc4\x83 \xc3\xaen acela\xc8\x99i ritm cu ascul, lucru care se \xc3\xaent\xc3\xa2mpl\xc4\x83 \xc8\x99i la genurile Cookeina \xc8\x99i Microstoma. La fel ca ceilal\xc8\x9bi membri ai ordinului Pezizales, ascii acestei specii au un opercul (\xe2\x80\x9ec\xc4\x83p\xc4\x83cel\xe2\x80\x9d) care se deschide c\xc3\xa2nd sporii sunt \xc3\xaempr\xc4\x83\xc8\x99tia\xc8\x9bi. Totu\xc8\x99i, operculul lui Chorioactis\xc2\xa0geaster are o zon\xc4\x83 cu dou\xc4\x83 straturi pe la margine, f\xc4\x83c\xc3\xa2nd-ul distinct structural fa\xc8\x9b\xc4\x83 de cel al altor membri din familiile  Sarcosomataceae \xc8\x99i Sarcoscyphaceae._NEWLINE_La fel ca la alte discomicete, ascocarpul const\xc4\x83 din trei straturi de \xc8\x9besuturi: himeniul, hipoteciul \xc8\x99i excipulul. Stratul exterior este himeniul, care poart\xc4\x83 sporii. Himeniul con\xc8\x9bine asci intercala\xc8\x9bi cu parafize. La Chorioactis geaster, ascii au o form\xc4\x83 de m\xc4\x83ciuc\xc4\x83. Au lungimea de 700\xe2\x80\x93800\xc2\xa0\xc2\xb5m \xc8\x99i l\xc4\x83\xc8\x9bimea de 14\xe2\x80\x9317,25\xc2\xa0\xc2\xb5m. \xc8\x99i sunt \xc3\xaengusta\xc8\x9bi brusc la baz\xc4\x83 \xc3\xaentr-un pedicel \xc3\xaengust. Parafizele sunt ini\xc8\x9bial filamentoase sau filiforme, dar se umfl\xc4\x83 \xc3\xaen timp p\xc3\xa2n\xc4\x83 arat\xc4\x83 ca un \xc8\x99ir de m\xc4\x83rgele. Se crede c\xc4\x83 umflarea parafizelor produce expansiunea himeniului, care, la r\xc3\xa2ndul  s\xc4\x83u, produce deschiderea ciupercii; asta plaseaz\xc4\x83 ascii \xc3\xaen pozi\xc8\x9bia optim\xc4\x83 pentru \xc3\xaempr\xc4\x83\xc8\x99tierea sporilor. Hipoteciul este un strat sub\xc8\x9bire de hife str\xc3\xa2ns \xc3\xaempletite care sus\xc8\x9bine himeniul, iar sub hipoteciu se afl\xc4\x83 excipulul, un strat gros de hife care nu sunt a\xc8\x99a de str\xc3\xa2ns \xc3\xaempletite. Aceast\xc4\x83 structur\xc4\x83, similar\xc4\x83 parenchimului plantelor, d\xc4\x83 \xc8\x9besutului o textur\xc4\x83 fibroas\xc4\x83. Diametrul hifelor din excipul este de 34\xc2\xa0\xc2\xb5m, iar cel al hifelor din hipoteciu este de 10\xe2\x80\x9314\xc2\xa0\xc2\xb5m. La microscopul electronic, se pot vedea pe peri\xc8\x99orii maro de la suprafa\xc8\x9b\xc4\x83 \xc8\x9bepi conici.\n_START_SECTION_\nForm\xc4\x83 anamorf\xc4\x83\n_START_PARAGRAPH_\nA\xc8\x99a-numi\xc8\x9bii fungi imperfecti sau Deuteromycota sunt cei c\xc4\x83rora le lipse\xc8\x99te un stadiu sexuat \xc3\xaen ciclul de via\xc8\x9b\xc4\x83 \xc8\x99i se reproduc asexuat prin mitoz\xc4\x83 \xc3\xaen ni\xc8\x99te structuri numite conidii. Uneori, stadiul sexuat (sau teleomorf) este identificat mai t\xc3\xa2rziu \xc8\x99i \xc3\xaentre specii este stabilit\xc4\x83 o rela\xc8\x9bie de anamorf-teleomorf. Codul Interna\xc8\x9bional de Nomenclatur\xc4\x83 pentru Alge, Fungi \xc8\x99i Plante permite recunoa\xc8\x99terea a dou\xc4\x83 sau mai multe nume \xc8\x99tiin\xc8\x9bifice pentru o ciuperc\xc4\x83, unul pentru anamorf \xc8\x99i cel\xc4\x83lalt pentru teleomorf. \xc3\x8en 2004, oamenii de \xc8\x99tiin\xc8\x9b\xc4\x83 au raportat o rela\xc8\x9bie \xc3\xaentre C.\xc2\xa0geaster \xc8\x99i ni\xc8\x99te structuri ca ni\xc8\x99te smocuri maro care cresc pe lemnul putred. Compar\xc3\xa2ndu-le o parte din ADN-ul ribozomal, au stabilit o leg\xc4\x83tur\xc4\x83 filogenetic\xc4\x83 \xc3\xaentre Chorioactis \xc8\x99i ciuperca pe care au numit-o Conoplea aff. elegantula. Dar nu au reu\xc8\x99it s\xc4\x83 o fac\xc4\x83 pe cea din urm\xc4\x83 s\xc4\x83 creasc\xc4\x83 pe un mediu artificial, \xc8\x99i nu au reu\xc8\x99it s\xc4\x83 stabileasc\xc4\x83 o rela\xc8\x9bie de teleomorf-anamorf \xc3\xaentre cele dou\xc4\x83 specii. \xc3\x8en 2009, cercet\xc4\x83torii japonezi au anun\xc8\x9bat descoperirea unei ciuperci similare care cre\xc8\x99tea tot pe bu\xc8\x99teni putrezi asocia\xc8\x9bi \xc3\xaen mod normal cu Chorioactis geaster; au reu\xc8\x99it s\xc4\x83 creasc\xc4\x83 ciuperca \xc3\xaen culturi axenice (lipsite de agen\xc8\x9bi patogeni), din spori ai lui C.\xc2\xa0geaster. Au numit anamorful Kumanasamuha geaster, pentru c\xc4\x83 era similar cu membrii genului Kumanasamuha.\n_START_SECTION_\nHabitat \xc8\x99i ecologie\n_START_PARAGRAPH_\nChorioactis geaster are o r\xc4\x83sp\xc3\xa2ndire disjunct\xc4\x83 \xc8\x99i a fost culeas\xc4\x83 doar \xc3\xaen Texas \xc8\x99i Japonia. Primul raport confirmat a fost din Ky\xc5\xabsh\xc5\xab, \xc3\xaen 1937, \xc8\x99i nu a mai fost g\xc4\x83sit\xc4\x83 acolo dec\xc3\xa2t dup\xc4\x83 36 de ani. Mai apoi, a fost g\xc4\x83sit\xc4\x83 \xc3\xaentr-o p\xc4\x83dure umed\xc4\x83 de l\xc3\xa2ng\xc4\x83 satul Kawakami din prefectura Nara. \xc3\x8en Japonia, habitatul ciupercii dispare din cauza desp\xc4\x83duririlor \xc8\x99i a \xc3\xaenlocuirii stejarilor l\xc3\xa2ng\xc4\x83 r\xc4\x83d\xc4\x83cinile c\xc4\x83rora cre\xc8\x99te cu cedrul japonez, Cryptomeria japonica. \xc3\x8en Japonia, este pus\xc4\x83 pe lista de specii \xc3\xaen pericol. \xc3\x8en Texas, ciuperca se \xc3\xaent\xc3\xa2lne\xc8\x99te \xc3\xaen comitatele Collins,, Hays, Travis, Dallas, Denton, Guadelupe, Tarrant \xc8\x99i Hunt. Comitatele Travis, Hays \xc8\x99i Guadelupe sunt \xc3\xaen centrul Texasului, iar restul sunt \xc3\xaen nord-est. De\xc8\x99i specia este considerat\xc4\x83 rar\xc4\x83 din cauza r\xc4\x83sp\xc3\xa2ndirii limitate, poate fi abundent\xc4\x83 la nivel local._NEWLINE_De\xc8\x99i r\xc4\x83m\xc3\xa2ne loc de dubii, se crede c\xc4\x83 Chorioactis geaster se hr\xc4\x83ne\xc8\x99te cu materie organic\xc4\x83 \xc3\xaen descompunere. \xc3\x8en Texas, ciupercile se g\xc4\x83sesc cresc\xc3\xa2nd singure sau \xc3\xaen grupuri din r\xc4\x83d\xc4\x83cini, crengi \xc8\x99i buturugi putrede de Ulmus crassifolia sau de Symplocos myrtacea. \xc3\x8en Japonia, ciuperca cre\xc8\x99te pe stejarii mor\xc8\x9bi. Pot fi adunate dens la baza butucului, sau pot cre\xc8\x99te din r\xc4\x83d\xc4\x83cini diferite ale aceluia\xc8\x99i copac. Piciorul \xc3\xaencepe la 5\xe2\x80\x9310\xc2\xa0cm sub p\xc4\x83m\xc3\xa2nt._NEWLINE_Oamenii de \xc8\x99tiin\xc8\x9b\xc4\x83 nu \xc8\x99tiu \xc3\xaenc\xc4\x83 de ce Chorioactis geaster se \xc3\xaent\xc3\xa2lne\xc8\x99te doar \xc3\xaen Texas \xc8\x99i \xc3\xaen Japonia, regiuni care sunt cam la aceea\xc8\x99i latitudine, dar separate de Oceanul Pacific. Fred Jay Seaver a spus: \xe2\x80\x9eAsta e doar o alt\xc4\x83 demonstra\xc8\x9bie a r\xc4\x83sp\xc3\xa2ndirii neobi\xc8\x99nuite \xc8\x99i imprevizibile a multor specii de fungi. Ar fi foarte dificil s\xc4\x83 explic\xc4\x83m asta, \xc8\x99i mai bine doar accept\xc4\x83m faptele a\xc8\x99a cum sunt.\xe2\x80\x9d \xc3\x8en 2004, un studiu a comparat ADN-ul ambelor popula\xc8\x9bii \xc8\x99i, cu ajutorul ceasului molecular, a stabilit c\xc4\x83 momentul desp\xc4\x83r\xc8\x9birii a fost acum 19\xc2\xa0milioane de ani, excluz\xc3\xa2nd posibilitatea introducerii ciupercii de c\xc4\x83tre oameni. De\xc8\x99i nu exist\xc4\x83 diferen\xc8\x9be morfologice \xc3\xaentre specimenele din Texas \xc8\x99i din Japonia, exist\xc4\x83 alte diferen\xc8\x9be semnificative: \xc3\xaen Texas, ciupercile cresc pe trunchiul \xc8\x99i r\xc4\x83d\xc4\x83cinile lui Ulmus crassifolia, \xc3\xaen timp ce \xc3\xaen Japonia prefer\xc4\x83 trunchiurile c\xc4\x83zute ale lui Symplocos myrtacea \xc8\x99i Quercus gilva. \xc3\x8en Texas, cresc \xc3\xaen zone care se inund\xc4\x83 frecvent, spre deosebire de cele din Japonia. \xc3\x8en ultimul r\xc3\xa2nd, sporii japonezi pot fi crescu\xc8\x9bi pe substrat artificial, dar cei japonezi nu pot."